Frans Steyn gereed vir terugkeer | Netwerk24
Die Springbok-agterspeler Frans Steyn het herstel van die besering wat hom langer as ses weke buite aksie gehou het en is gereed om weer te speel, sê sy Franse klubspan, Montpellier.
Frans Steyn was in 2017 vir die Bokke teen die Hane in aksie. Foto: Gallo Images
SuperSport berig die 31-jarige Steyn het in September sy boarmspier beseer in ’n 66-15-sege teen Toulouse en was sedertdien nie weer vir Vern Cotter se Top14-span in aksie nie.
Steyn, ’n Wêreldbekerwenner saam met die Bokke in 2007, was ’n lid van die groep wat in Junie 2017 ’n reekssege teen Frankryk behaal het, maar het nog nie onder Rassie Erasmus vir Suid-Afrika gespeel nie.
Sy landgenoot Henry Immelman is ook fiks verklaar en is beskikbaar vir Saterdag se kragmeting teen Agen.
Johan Goosen, wat 13 toetse vir die Bokke gespeel het, is egter nog buite aksie.
Die goeie nuus vir die losskakel, wat sy enkel in Oktober teen Toulon beseer het, is dat hy vordering maak met sy rehabilitasie en vir die eerste keer in meer as ’n maand begin hardloop het.
Meer oor: Bokke | Top14 | Montpellier | Toetsrugby | Johan Goosen | Springbokke | Frans Steyn